
Óvoda vezetője
A jelenléti ív a jegyzőkönyv mellékletét képezi. 

Gergely Zoltán polgármester: Köszönti a megjelenteket és megnyitja a 2013. március 14-ei soros képviselő-testületi ülést. Megállapítja, hogy a Képviselő-testület határozatképes, Petró Géza képviselő még nincs jelen. 
Jegyzőkönyvvezetőnek Nagy Ilona Rékát javasolja, kinek a személyével a Képviselő-testület egyhangúlag egyetértett. 

Napirendi pontoknak a meghívóban szereplőket javasolja, melyek a következők:

1./ Beszámoló a két ülés között végzett munkáról 

2./ Az Önkormányzat 2013. évi közbeszerzési tervének elfogadása

3./ Civil szervezetek támogatási pályázatainak elbírálása
4./ Az Önkormányzat 2012. évi költségvetéséről szóló rendelet módosítása

5./ Nyilatkozat az Önkormányzat és a KKK között a telekalakítási eljárást követően kialakuló ingatlanok továbbhasznosításáról
6./ Reklámrendelet elfogadása

7./ A településképi bejelentési eljárásról szóló önkormányzati rendelet elfogadása
8./ A településképi véleményezési eljárásról szóló önkormányzati rendelet elfogadása

9./ A szakmai kitüntetésekről szóló önkormányzati rendelet elfogadása

10./ A 11/2006. (IV. 28.) önkormányzati rendelet módosítása 

11./ A 9/2001. (VI. 01.) önkormányzati rendelet módosítása 

12./ A maximális óvodai csoportlétszám túllépésének engedélyezése 

13./ Járási Hivatal üzemeltetési megállapodásának jóváhagyása
  

14./ Gépjármű költségtérítés megállapítása a Gondozási Központ vezetője részére

15./ Petőfi Művelődési Ház teremhasználati díjainak megállapítása 

16./ Parlagfű-mentesítési akció szervezésére pályázat benyújtása 

17./ Első lakáshoz jutók helyi támogatása





18./ A polgármester illetményének megállapítása



19./ Pénzjutalom megállapítása Csomor János iskolaigazgató részére

20./ Általános Iskola Alapítványának támogatása 


21./ Pénzügyi és Városfejlesztési Bizottság elnökének tájékoztatója ingatlan eladásról

Zárt ülés: 

1. Javaslat helyi kitüntetések odaítélésére

A bizottsági ülésen napirendi pontként szerepelt a helyi értékvédelmi rendelet megalkotása, melynek tárgyalására csak későbbi testületi ülésen kerül sor. 
Megállapítja, hogy a Képviselő-testület a javaslattal egyhangúlag, nyolc igen szavazattal, ellenvélemény és tartózkodás nélkül egyetértett. 

43/2013. (III. 14.) határozat:

/Napirendi pontok elfogadásáról/

Jászárokszállás Város Önkormányzatának Képviselő-testülete a 2013. március 14-ei soros ülés napirendi pontjait egyhangúlag elfogadta. 


Interpellációk

Gergely Zoltán polgármester: Interpellációk megtételére ad lehetőséget. 

Dr. Gábris Emese jegyző: Megállapítja, hogy írásbeli interpelláció nem érkezett. 

Gergely Zoltán polgármester: Megadja a szót a képviselőknek. 

Csőke István képviselő: Egy kéréssel fordul a testület felé. A főtéri cukrászda előtti járdaszakaszon esős időben megáll a víz, ennek az elvezetését kellene megoldani. Néhány méterre található egy akna, mely a csapadékvíz elvezetésére szolgál, ebbe belevezethetnék a járdán megálló vizet. 

Csomor János képviselő: A Tél utca és a Bajcsy-Zsilinszky utca kereszteződésében hasonlóan rendszeresen megáll a csapadékvíz, amit az elhaladó autók felcsapnak az arra közlekedőkre.

Szerző Csaba képviselő: A Szent Vince utcai általános iskola előtti, parkolásra használt téren a vízelvezetés nem megoldott, hatalmas tócsák vannak. Korábban már volt szó arról, hogy a Hunyadi utcai vízelvezető árok kialakítása után földrakások maradtak az út mellett. Ha lehetőség lesz rá, a Városgondnokság szállítsa el a kitermelt földet. 
Kovácsné Tősér Zsuzsanna képviselő: A városban számos helyen találni szemetes árkokat, az iskolák környékén, a városközpontban és a határban is. A lakóházak előtti terület rendben tartása a lakók kötelessége, ezért úgy gondolja, hogy a nagyobb hulladékok felszedésére megkérhetik a lakókat. Amennyiben beindul a közmunkaprogram, a Városgondnokság  esetleg a közterületek tisztántartására is kijelölhetne munkásokat. A Jászvidékben felhívással élhetnének arra vonatkozóan, hogy a lakosok figyeljenek a közterületek tisztántartására. A járdafelújításra elfogadott tervek vannak. Azok az utcák elsőbbséget élveznek, ahol a lakosok vállalják a járda elkészítését. Ahol azonban idős emberek laknak, ez sokkal nehezebben megoldható. Ők a járda locsolását vállalják, de a munkálatokban nem tudnak részt venni. Amennyiben jelzés érkezik ezekből az utcákból, akkor ne sorolják az utolsó helyre ezeket, keressék a megoldást. 
Gergely Zoltán polgármester: A postahivatal és a fogadó épülete közötti járda felújítása ütemezve van az idei év költségvetésében. Kedvező árú térkő vásárlása céljából felkereste a gyártó céget. Próbagyártásból származó burkolóanyag megvásárlását tervezik. A járdát közel 200 méter hosszan, két méter szélességben építenék meg, a régi járda teljes cseréjével. 

A Tél – Bajcsy utca kereszteződésének ügyében felkéri Bakainé Magyari Melinda műszaki irodavezetőt a válaszadásra. 

Bakainé Magyari Melinda műszaki irodavezető: A Műszaki Iroda felmérte az érintett utcaszakaszt, a Bajcsy utca vízelvezető csatornájába beköthető a terület, a Városgondnokság közreműködésével, közmunkások bevonásával meg tudják oldani a munkálatokat. 

Gergely Zoltán polgármester: A közmunkások alkalmazására következő héttől van lehetőség. A Szent Vince utcai parkolóhely már többször volt kővel feltöltve, a föld azonban gyorsan elnyeli. A vízelvezetés kialakítását, a terület bitumenezését nem tudják egyelőre megvalósítani, mert nagy terület, tervek kellenek hozzá. Mart aszfaltos, apró köves borítással fogják ellátni, valamint beszélni fognak az ott parkoló busz vezetőjével is, mert az út széle már teljesen letört. 
Megkéri Jakus Józsefet, a Városgondnokság vezetőjét, hogy a kitermelt föld ügyében válaszoljon a kérdésre. 
Jakus József Városgondnokság vezetője: Ebben az évben a város támogatást nyert a Hunyadi utca további burkolására, azt  megelőzően az ott hagyott földet elszállítják, hogy gondozható állapotban hagyják a terepet. Közmunkások és gépek segítségével fogják elvégezni ezt a feladatot, mihelyt az idő engedi. 

Gergely Zoltán polgármester: A szemetes árkok megtisztítására a Városgondnokság már ezt megelőzően is utasította a munkásokat. A szemét 99%-át az iskolából kijövő gyerekek dobálják bele az árokba, ezért egy kis felvilágosító munkát az iskoláktól is kér. Ha az használ, akár oda is kitesznek hulladékgyűjtőket. 
Idén már kétszer tisztították meg az érintett szakaszt a Hunyadi utcáig, ha az iskola és az önkormányzat is figyelemmel lesz erre, akkor lehet eredményt elérni. Felmérik a szükséges hulladékgyűjtők számát.

A tavalyi évben a járdaépítésnél az Önkormányzat biztosította az építőanyagot, a lakosok pedig elvégezték a munkát. Ezzel a módszerrel kétszer több járdát tudtak megépíteni, mint ha az Önkormányzatnak munkabért is állnia kellett volna. Az utcabeliek sokkal inkább magukénak érzik a járdaszakaszt, jobban karbantartják, az utógondozásra senkit nem kellett figyelmeztetni ezeken a helyeken. Fel fogják mérni azokat az utcákat, ahol sok idős személy lakik és ütemezni fogják ezeknek a felújítását is. A Dobó úton a Thiel Bernát utcáig szeretnék felújítani, de a tavalyi évben az ott lakók nem vállalták a kivitelezést. Annak érdekében, hogy az óvodához rendezett úton jussanak el a gyerekek, szeretnék rávenni a lakosokat a járda megépítésére.  
Megállapítja, hogy további hozzászólás nincs. Lezárja az interpellációs időszakot. Szavazásra teszi fel az interpellációkra adott válaszokat. Megállapítja, hogy a Képviselő-testület egyhangúlag, nyolc igen szavazattal, ellenvélemény és tartózkodás nélkül elfogadta a válaszokat és meghozta az alábbi határozatot:
44/2013. (III. 14.) határozat:

/Interpellációkra adott válaszokról/

Jászárokszállás Város Önkormányzata Képviselő-testülete a 2013. március 14-ei soros ülésen az interpellációkra adott válaszokat egyhangúlag elfogadta. 


1. napirend: Beszámoló a két ülés között végzett munkáról 

Gergely Zoltán polgármester: Ismerteti a 2013. február 16-tól végzett munkáról szóló beszámoló főbb pontjait. 
A beszámoló a jegyzőkönyv mellékletét képezi. 

Elmondta, hogy a Képviselő-testület előző ülésén határozott arról, hogy a sportegyesületek támogatására külön forrást az idei évben nem biztosít és felhatalmazta a polgármestert arra, hogy tárgyalásokat folytasson a cégek vezetőivel azért, hogy támogatást adjanak a szervezeteknek. A vállalatok fogadókészséget mutattak a megkeresésre. A tulajdonosok felé továbbítják a felkérést. A Városi Sportegyesület vezetőjének tájékoztatása alapján finanszírozási gondjaik nincsenek, a Futárok SC támogatását a Faurecia Kft-nek külön javasolta, mivel a vállalkozás kifejezetten tömegsportot szeretne támogatni. Az Önkormányzat a 2000-es évek előtt csekély mértékben, 1990-t megelőzően pedig egyáltalán nem adott támogatást a sportszervezeteknek. A tavalyi évben 34 millió forint értékben újították fel a sportpálya épületét, melyet térítés nélkül adtak a Városi Sportegyesület használatába. Amíg más forrásból megoldható az egyesületek támogatása, az Önkormányzat  külön támogatást nem nyújt. 
Petró Géza képviselő megérkezett 14 óra 40 perckor. 

Drapos Béláné alpolgármester: A beszámolóban szerepel a Támogató Szolgálattal kapcsolatos tárgyalás. Ha Jászárokszállás nem vállalhatja fel, hogy gesztor település legyen, nem tudja elképzelni, melyik település lehet az. Ennek megoldására a kistérségen belül megoldást kellene találni, mielőtt a társulás megszűnik. 
A Támogató Szolgálat nem csak Jászberénybe, hanem Budapestre és más városokba is szállít rászoruló sérült embereket. Nem szabad hagyni, hogy megszűnjön ez a szolgáltatás. 
Gergely Zoltán polgármester: Jászberény nem nyilatkozott még, vizsgálják annak lehetőségét, hogy a városban maradjon. 

Csomor János képviselő: A sportegyesületek támogatásával kapcsolatban sokan bírálták az Önkormányzatot, hogy idén nem ad támogatást, ezért köszöni a megnyugtató tájékoztatást. Ahogyan a tájékoztatóból kitűnik, a vállalkozások pozitívan álltak a megkereséshez és nem volt szó arról sem, hogy az Önkormányzat egyáltalán nem kívánja támogatni a sportegyesületeket. Örül annak, hogy a Városi Sportegyesületnél megoldott a finanszírozás és a Futárok SC-nél bíznak a finanszírozás rendeződésében. De arról nincs szó, hogy egyáltalán ne kaphatnának támogatást szükség esetén. 
Gergely Zoltán polgármester: Ígéretet tesz arra, hogy a következő testületi üléseken a két ülés között végzett munkáról szóló beszámoló tájékoztatást ad a tárgyalásokról. Örömtelinek tartja, hogy a vállalkozó szervezetek részéről készség mutatkozik a sportegyesületek támogatására. 

Csőke István képviselő: A Szarvágy patak beruházás tárgyalásakor az olajtározó csapadékvíz-elvezető árkának rendezéséről is szó esett, hol tart most a beruházás, a költségvetésben erre is elkülönített forrás szerepel. 

Gergely Zoltán polgármester: A tervet a Képviselő-testület döntésének megfelelően elkészítették, engedélyeztetésre beadható állapotban van. Bakainé Magyari Melinda műszaki irodavezetőt kéri fel a válaszadásra. 
Bakainé Magyari Melinda műszaki irodavezető: A terület megszerzésénél akadtak meg, mivel az nem önkormányzati és nem magántulajdonban lévő terület. Állami tulajdonban van és művelési ágát tekintve erdő, ahhoz, hogy védmű vagy árok készüljön, az Önkormányzat tulajdonába kell, hogy kerüljön. Az erdő átminősítést engedélyezi az erdészeti hatóság, amit majd a Járási Földhivatalnál kell átvezettetni. A Magyar Állammal való megegyezésre még nem került sor, hogy milyen módon kerülhet az Önkormányzat tulajdonába a terület. 

Gergely Zoltán polgármester: Lassan halad az ügyintézés, közel két éve dolgoznak rajta. Hárommillió forint megfizetésére már érkezett megkeresés, a terület művelés alóli kivonásának szintén komoly költségei vannak, csak ez a része öt-hatmillió forint körül lenne.  A beruházással érintett erdőterületen fák nincsenek, csak kökénybokrok, ezért érthetetlennek tartja, hogy ilyen lassan haladnak a tárgyalások. A város saját költségén megvalósítaná a védművet és nem igényelne állami támogatást hozzá. 

Megállapítja, hogy további hozzászólás nincs. Szavazásra teszi fel a két ülés között végzett munkáról szóló beszámolót. Megállapítja, hogy a Képviselő-testület a beszámolót egyhangúlag, kilenc igen szavazattal, ellenvélemény és tartózkodás nélkül elfogadta és meghozta az alábbi határozatot:
45/2013. (III. 14.) határozat:

/Két ülés között végzett munkáról szóló beszámolóról/

Jászárokszállás Város Önkormányzatának Képviselő-testülete a két ülés között végzett munkáról szóló beszámolót megtárgyalta és egyhangúlag elfogadta. 


2. napirend: Az Önkormányzat 2013. évi közbeszerzési tervének elfogadása

Gergely Zoltán polgármester: A Képviselő-testület minden évben március 15-ig fogadja el a tárgyévi közbeszerzési tervet. A törvény előírásai szerint a közbeszerzési értékhatárt elérő beruházásokra közbeszerzési tervet kell készíteni. A terv nyilvános, közzétételéről gondoskodni kell, a várható beruházásokat tartalmazza. Az év közben felvállalt beruházások  is szerepeltethetők benne. 
Petró Géza képviselő, Pénzügyi és Városfejlesztési Bizottság elnöke: A Bizottság tárgyalta az előterjesztést, mely formálissá teszi a már tárgyalt beruházásokat, várható fejlesztéseket. A Bizottság egyhangúlag támogatta a határozati javaslat elfogadását. 
Gergely Zoltán polgármester: A közzétételkor a becsült kivitelezési értéket is szerepeltetik, így a vállalkozók értesülhetnek a rendelkezésre álló forrásokról. Ez nehezíti a kivitelezési ár minél alacsonyabb szintre történő leszorítását. 

Megállapítja, hogy további hozzászólás nincs. Szavazásra teszi fel a határozati javaslatot. Megállapítja, hogy a Képviselő-testület a javaslatot egyhangúlag, kilenc igen szavazattal, ellenvélemény és tartózkodás nélkül elfogadta a javaslatot és meghozta az alábbi határozatot:
46/2013. (III. 14.) határozat:

/Az Önkormányzat 2013. évi közbeszerzési tervének elfogadásáról/

Jászárokszállás Város Önkormányzatának Képviselő-testülete a közbeszerzésekről szóló 2011. évi CVIII. törvény 33.§ (1) bekezdésében foglaltaknak megfelelően elkészített, a határozat mellékletét képező önkormányzati közbeszerzési tervet elfogadja.

Felelős: polgármester, jegyző

Határidő: 2013. március 31.

Erről értesülnek: 1./ Műszaki Iroda Helyben

 2./ Pénzügyi Iroda Helyben

 3./ Irattár.


3. napirend: Civil szervezetek támogatási pályázatainak elbírálása

Gergely Zoltán polgármester: A civil szervezetek támogatására kiírt pályázat elbírálásáról szóló előterjesztés ismertetésére Drapos Béláné alpolgármestert kéri fel. 
Drapos Béláné alpolgármester: A költségvetés elfogadásakor dönt a Képviselő-testület a civil szervezetek támogatására szánt összeg nagyságáról is. Az idei évben 1,5 millió forintot biztosított az Önkormányzat. A szervezetek megkapták a pályázati felhívást, határidőre huszonhárom szervezet adta be pályázatát. Az igényelt összegek 150-300 ezer forint között mozogtak, amit természetesen nem tudnak biztosítani, mivel a forrás véges. Három szervezet kizárását javasolja, mivel nem felelnek meg a pályázati kiírásnak. A D-Motion Bt. táncsporttal foglalkozik, Jászárokszálláson 30 gyermeket oktatnak, de nem civil szervezet. A Görbe János Színkör civil szervezetként, nagyon jó színvonalon működik, de az előadásaikból bevétele származik, ezért javasolja, hogy a pénzbeli támogatottak köréből zárják ki. Természetbeni támogatást jelent, hogy önkormányzati intézményben működik, energiaköltséget és bérleti díjat nem kell fizetnie. Remek előadásokat tart, nagy sikerrel szerepel a társulat a környező településeken is. A szervezeteknek 50-100 ezer forint támogatást nyújtana az Önkormányzat, a taglétszámtól, működéstől függően. A harmadik szervezet a Rozmaring Népdalkör, amelynek támogatására az Árokszállásiak Baráti Köre pályázott. Ezt a pályázatot nem vehették figyelembe, mivel ugyanazzal a cégbírósági bejegyzéssel pályáztak kétszer. A Rozmaring Népdalkör a közelmúltban alakult, bízik abban, hogy önálló bírósági bejegyzésére sor fog kerülni. A civil szervezetek támogatásával kapcsolatban javasolja, hogy az előterjesztésben szereplő javaslatot fogadja el a Képviselő-testület. 
Petró Géza képviselő, Pénzügyi és Városfejlesztési Bizottság elnök: A Bizottság megtárgyalta az előterjesztést. A felosztás elveivel a tagok egyetértettek és a Bizottság elfogadásra javasolja a határozati javaslatot a Képviselő-testület felé. 
Gergely Zoltán polgármester: Megállapítja, hogy további hozzászólás nincs. Szavazásra teszi fel a határozati javaslatot. Megállapítja, hogy a Képviselő-testület a javaslattal egyhangúlag, kilenc igen szavazattal, ellenvélemény és tartózkodás nélkül egyetértett és meghozta az alábbi határozatot:

47/2013. (III. 14.) határozat:

/A civil szervezetek 2013. évi támogatási pályázatainak elbírálásáról/
Jászárokszállás Város Önkormányzatának Képviselő-testülete megtárgyalta a civil szervezetek 2013. évi támogatására vonatkozó pályázatokat. Figyelemmel a 2013. évi költségvetés ezen célra tervezett összegére és a benyújtott pályázatokra, a Képviselő-testület Jászárokszállás város civil szervezeteinek 2013. évi támogatását a határozat mellékletét képező táblázat szerint hagyja jóvá.

A Képviselő-testület felhatalmazza a polgármestert a támogatási szerződések megkötésére, az összeg kiutalására.

Határidő: 2013. május 31.

Felelős: polgármester, Pénzügyi Iroda

Erről értesülnek: 1./ Pályázatot benyújtó civil szervezetek

 2./ Pénzügyi Iroda Helyben

 3./ Irattár.


4. napirend: Az Önkormányzat 2012. évi költségvetéséről szóló rendelet 



módosítása
Gergely Zoltán polgármester: A 2012. évi költségvetés módosításának beajánlására felkéri Szabóné Hegedűs Zsuzsanna pénzügyi irodavezetőt. 

Szabóné Hegedűs Zsuzsanna pénzügyi irodavezető: A 2012. évi költségvetés módosítását a Magyar Államkincstár által kiközölt normatív; normatív kötött támogatások; központosított előirányzatok változásai; valamint az intézmények előirányzat-módosításai tették szükségessé. A rendeletben bekövetkezett változásokat a bevételi oldalon az 1. számú melléklet, a kiadási oldalon a 2. számú melléklet mutatja be. A 2012. évi költségvetés finanszírozási műveletek bevételével csökkentett bevételi főösszege 2.059.066.000,- Ft-ban, a finanszírozási kiadásokkal csökkentett kiadási főösszege 2.023.032.000,- Ft-ban kerül megállapításra. 
Petró Géza képviselő, Pénzügyi és Városfejlesztési Bizottság elnöke: A Bizottság tárgyalta az előterjesztést, ilyen típusú rendeletmódosítás rendszeresen előfordul, a Bizottság egyhangúlag támogatta az elfogadását. 

Csomor János képviselő, Oktatási, Sport és Ügyrendi Bizottság elnöke: A Bizottság megtárgyalta az előterjesztést, egyhangúlag elfogadásra javasolta a Képviselő-testület felé. 

Gergely Zoltán polgármester: Megállapítja, hogy további hozzászólás nincs. Szavazásra bocsátja a rendelettervezetet. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a javaslatot és megalkotta az alábbi rendeletet:

Jászárokszállás Város Önkormányzata Képviselő-testületének 12/2013. (III. 18.) önkormányzati rendelete az Önkormányzat 2012. évi költségvetéséről szóló 1/2012. (II. 10.) rendelet módosításáról

A rendelet a jegyzőkönyv mellékletét képezi. 


5. napirend: Nyilatkozat az Önkormányzat és a KKK között a telekalakítási 


eljárást követően kialakuló ingatlanok továbbhasznosításáról
Gergely Zoltán polgármester: Az Önkormányzat és a Közlekedésfejlesztési Koordinációs Központ között létrejövő nyilatkozatról szóló előterjesztés ismertetésére felkéri Bakainé Magyari Melinda Műszaki irodavezetőt.
Bakainé Magyari Melinda műszaki irodavezető: Az Önkormányzat 2012-ben hozott határozata értelmében hozzájárult a Magyar Állam tulajdonában és a KKK vagyonkezelésében lévő kivett utak, közterületek telekalakítási eljárást követően történő térítésmentes átvételéhez. A KKK-val egyeztetve kéri a Képviselő-testületet egy új határozat meghozatalára, mely tartalmazza azt, hogy a telekalakítást követően a város tulajdonába kerülő közterületek, közutak hasznosítása az eddigi módon történik, nem alakítja át, nem adja el. Kéri a határozati javaslat elfogadását. 

Gergely Zoltán polgármester: A közútkezelővel kötött megállapodás alapján a megosztási vázrajzok költségének felét kellett kifizetnie az Önkormányzatnak, mely több százezer forintot tett ki. Az átvételt követően egy-egy fa kivágásához, építkezéssel kapcsolatban nem kell engedélyeket kérni, hanem saját hatáskörben járhat el az Önkormányzat ezeken a területeken. Az érintett részek karbantartását, gondozását eddig is a város végezte el, nagy változást nem jelent a megállapodás. A szerződés megkötésének elfogadásáról egy későbbi ülésen kell a Képviselő-testületnek döntést hoznia.   
Csőke István képviselő: Érdeklődik, hogy csak a belterületi utakra érvényes-e ez a nyilatkozat. 
Gergely Zoltán polgármester: Valamennyi bekötő útra fog vonatkozni, a belterületi határig. A közútpadkától a kerítés vonaláig az Önkormányzaté lesz a terület, a közút és padkája marad az államé.

Megállapítja, hogy további hozzászólás, vélemény nincs. Szavazásra bocsátja a határozatot. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a javaslatot és meghozta az alábbi határozatot:

48/2013. (III. 14.) határozat:

/Nyilatkozat Jászárokszállás Város Önkormányzata és a Közlekedésfejlesztési Koordinációs Központ között a telekalakítási eljárást követően kialakuló ingatlanok továbbhasznosításáról/
Jászárokszállás Város Önkormányzatának Képviselő-testülete kijelenti, hogy a Közlekedésfejlesztési Koordinációs Központ által lefolytatott telekalakítási eljárást követően a kivett országos közutakból leválasztásra kerülő ingatlanrészek, melyek térítésmentesen az Önkormányzat tulajdonába kerülnek, továbbra is kivett közterületként, közútként lesznek hasznosítva.

Az Önkormányzat a tulajdonába kerülő ingatlanok közcélú közúti hasznosítását biztosítja, azokat saját kezdeményezésére harmadik fél számára nem értékesíti.

Felelős: polgármester

Határidő: folyamatos

Erről értesülnek:  1./ Közlekedésfejlesztési Koordinációs Központ – Műszaki Iroda által



      2./ Műszaki Iroda Helyben

   3./ Pénzügyi Iroda Helyben

   4./ Irattár.


6. napirend: Reklámrendelet elfogadása

Gergely Zoltán polgármester: A reklámrendelet elfogadásáról szóló előterjesztés ismertetésére Bakainé Magyari Melinda műszaki irodavezetőt kéri fel. 

Bakainé Magyari Melinda műszaki irodavezető: 314/2012. (XI. 8.) Kormányrendelet a településrendezési feladatok megvalósulását biztosító jogintézmények körét két új elemmel bővítette. Az egyik ilyen a településképi bejelentési eljárás, amelyen belül az Önkormányzatnak lehetősége van arra, hogy bejelentési eljáráshoz kösse a reklámfelületek kialakítását-elhelyezését is. A rendeletben meg kellett határozni, hogy az Önkormányzat városképi, idegenforgalmi és természeti értékeinek védelme érdekében a táblákat, információs felületeket milyen módon kívánja kialakítani, fenntartásáról hogyan rendelkezik. A rendelettervezet szabályozza a Jászárokszállás belterületén belül elhelyezhető reklámokat. A rendelet a város egy részére, így a bevezető utakra, főbb utakra és a városközponthoz tartozó területekre, valamint a Deák utcára, Örsi út Strand körüli részére vonatkozna. 

Gergely Zoltán polgármester: A közterületen elhelyezendő reklámokról szól a rendelet. A régi reklámtáblákat, amelyek nem voltak esztétikusak, már évekkel korábban leszedette az Önkormányzat. A rendelet megszabja az új reklámok kihelyezésének feltételeit. 

Petró Géza képviselő, Pénzügyi és Városfejlesztési Bizottság elnöke: A Bizottság megtárgyalta az előterjesztést és egyhangúlag elfogadásra javasolta. 

Csomor János képviselő, Oktatási, Sport és Ügyrendi Bizottság elnöke: A Bizottság szintén megtárgyalta a rendelettervezetet és egyhangúlag támogatta, mivel a város természeti és települési értékeinek védelméért már az elmúlt években is sokat tettek. 

Csőke István képviselő: Érdeklődik, hogy a meglévő reklámokat milyen módon érinti az új rendelet. 

Bakainé Magyari Melinda műszaki irodavezető: A régi reklámok maradhatnak, a rendeletnek megfelelően visszamenőleg nem kívánják visszavonni. Ha bárkit sértő reklámot tapasztalnak, természetesen megvizsgálják. 

Dr. Gábris Emese jegyző: A rendelet április 1-jén lép hatályba és azt követő eljárásokban kell alkalmazni az előírásait. 

Gergely Zoltán polgármester: Megállapítja, hogy további hozzászólás nincs. Szavazásra teszi fel az előterjesztést. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a tervezetet és megalkotta az alábbi rendeletet:
Jászárokszállás Város Önkormányzata Képviselő-testületének 13/2013. (III. 18.) önkormányzati rendelete a reklámok, reklámberendezések és cégérek elhelyezésének, alkalmazásának követelményeiről, feltételeiről és tilalmáról

A rendelet a jegyzőkönyv mellékletét képezi. 


7. napirend: A településképi bejelentési eljárásról szóló önkormányzati rendelet 


        elfogadása
Gergely Zoltán polgármester: A településképi bejelentési eljárásról szóló rendelet beajánlására felkéri Bakainé Magyari Melinda műszaki irodavezetőt. 

Bakainé Magyari Melinda műszaki irodavezető: Az előző napirendhez kapcsolódóan településképi bejelentési eljárást folytathat az Önkormányzat. Ennek keretében lehetősége lesz a külön jogszabályban meghatározott építési engedélyköteles eljárásoknál meghatározni, hogy az Önkormányzat mely építési munkákkal kapcsolatban, illetve a város mely területeit érintően kíván településképi bejelentési eljárást lefolytatni. A város szempontjából fontosabb eseményeket kiemeli az előterjesztés, melyekkel érdemes külön foglalkozni. 
Gergely Zoltán polgármester: Az alapelv az volt, hogy ne szabályozzanak túl semmit, de a városképbe illő építmények épüljenek. 

Petró Géza képviselő, Pénzügyi és Városfejlesztési Bizottság elnöke: A Bizottság megtárgyalta az előterjesztést, és egyhangúlag támogatásra javasolta. Mivel új rendeletről van szó, javasolja, hogy a lakosságot kivonatos formában tájékoztassák. 

Bakainé Magyari Melinda műszaki irodavezető: Elmondja, hogy a szolgáltatás ingyenes, semmilyen díjat nem kell fizetni érte. 

Gergely Zoltán polgármester: Az eljárás valóban ingyenes, nyolc napja van a Műszaki Irodának a válaszadásra. 

Csomor János képviselő, Oktatási, Sport és Ügyrendi Bizottság elnöke: A Bizottság tárgyalta az előterjesztést, egyhangúlag támogatásra javasolta a Testület felé. 

Gergely Zoltán polgármester: Megállapítja, hogy nincs több hozzászólás. Szavazásra teszi fel a rendelettervezetet. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a javaslatot és megalkotta az alábbi rendeletet:
Jászárokszállás Város Önkormányzata Képviselő-testületének 14/2013. (III. 18.) önkormányzati rendelete a településképi bejelentési eljárásról

A rendelet a jegyzőkönyv mellékletét képezi. 


8. napirend: A településképi véleményezési eljárásról szóló önkormányzati 



rendelet elfogadása

Gergely Zoltán polgármester: Felkéri Bakainé Magyari Melinda műszaki irodavezetőt a településképi véleményezési eljárásról szóló előterjesztés ismertetésére. 
Bakainé Magyari Melinda műszaki irodavezető:  Az építési engedélyhez kötött építkezések kapcsán lehetne befolyása a városnak. A szabályozással az Önkormányzatnak lehetősége lesz arra, hogy az első fokon eljáró építésügyi hatóság döntésére nézve kötelező erejű véleményt adjon az építészeti-műszaki tervekkel kapcsolatban. 
Gergely Zoltán polgármester: Az építési engedélyezésre már nincs jogköre a városnak, de a rendelet megalkotásával mégis lesz beleszólása az építési engedélyek megadásába. 

Petró Géza képviselő, Pénzügyi és Városfejlesztési Bizottság elnöke: A Bizottság megtárgyalta az előterjesztést, és egyhangúlag támogatásra javasolta. 
Csomor János képviselő, Oktatási, Sport és Ügyrendi Bizottság elnöke: A Bizottság tárgyalta az előterjesztést, egyhangúlag támogatásra javasolta a Testület felé. 

Gergely Zoltán polgármester: Megállapítja, hogy további hozzászólások nincsenek. Szavazásra bocsátja a rendelettervezetet. Megállapítja, hogy a Képviselő-testület a javaslatot megtárgyalta és egyhangúlag, kilenc igen szavazattal, ellenvélemény és tartózkodás nélkül elfogadta és megalkotta az alábbi rendeletet:
Jászárokszállás Város Önkormányzata Képviselő-testületének 15/2013. (III. 18.) önkormányzati rendelete a települési véleményezési eljárásról
A rendelet a jegyzőkönyv mellékletét képezi. 

9. napirend: A szakmai kitüntetésekről szóló önkormányzati rendelet elfogadása

Gergely Zoltán polgármester: A szakmai kitüntetésekről szóló rendelet ismertetésére felkéri Dr. Gábris Emese jegyzőt. 
Dr. Gábris Emese jegyző: A szakmai kitüntetésekről szóló 18/1996. (VII. 01.) önkormányzati rendelet rendelkezik, melynek bevezető rendelkezése az önkormányzat intézményeinél dolgozó közalkalmazottak, köztisztviselők részére alapítja meg a szakmai elismeréseket. A rendelet 1. § -ban ezek az intézmények név szerint is felsorolásra kerültek, így a rendelet hatálya már nem terjedhet ki az iskolákban és a járási hivatali kirendeltségen foglalkoztatott dolgozókra. A régi rendelet szerint szakmai kitüntetést részükre nem adományozhat az Önkormányzat. A jogalkotásról szóló törvény nem engedi meg, hogy a rendelet bevezető részét módosítsa az Önkormányzat, így célszerű a szakmai kitüntetésekről egy új rendeletet megalkotni, melynek hatálya kiterjed az iskolákban dolgozó közalkalmazottakra, illetve a Járási Hivatal Jászárokszállási Kirendeltségén foglalkoztatott kormánytisztviselőkre, valamint új intézményként a Városi Óvodára. Az új rendelet lényegi elemei, a kitüntetések fajtái, adományozásuk rendje megegyezik a régi rendeletben foglaltakkal. A kitüntetésekre javaslatot tevő személyek köre kibővülne az aljegyzővel, irodavezetőkkel, az illetékes tankerületi igazgatókkal és a Jászberényi Járási Hivatal vezetőjével. Az „Életműdíj a közszolgálatért” kitüntetés továbbra is a több évtizeden keresztül kimagasló szakmai tevékenységet folytatók elismeréseként adható, a többi szakmai kitüntetésnél a sok évi munkavégzés helyett konkrétumként a legalább öt évi színvonalas munkavégzés kerülne meghatározásra. A pénzjutalmak ötvenről hatvanezer forintra, illetve negyvenezerről ötvenezer forintra emelkednének, nevesítésre kerülne, hogy a kitüntetések odaítéléséről a Testület titkos szavazással dönt. 

Csomor János képviselő, Oktatási, Sport és Ügyrendi Bizottság elnöke: A Bizottság megtárgyalta az előterjesztést. Örömmel tapasztalták, hogy az elmúlt időszak változásaiból adódóan a korábbi rendelet hatálya alól kikerült közalkalmazottak ismét kaphatnak szakmai kitüntetést. A Bizottság egyhangúlag elfogadásra javasolta a rendelettervezetet. 
Gergely Zoltán polgármester: Közös elhatározás volt, hogy azokat a volt dolgozókat, akik január 1-jével állami alkalmazottá váltak, ne zárják ki a kitüntetésre felterjeszthetők köréből. 

Megállapítja, hogy további hozzászólás nincs. Szavazásra teszi fel az előterjesztést. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a tervezetet és megalkotta az alábbi rendeletet:
Jászárokszállás Város Önkormányzata Képviselő-testületének 16/2013. (III. 18.) önkormányzati rendelete a helyi szakmai kitüntetések alapításáról

A rendelet a jegyzőkönyv mellékletét képezi. 


10. napirend: A 11/2006. (IV. 28.) önkormányzati rendelet módosítása 

Gergely Zoltán polgármester: A lakásrendelet módosításáról szóló előterjesztés ismertetésére felkéri Dr. Gábris Emese jegyzőt. 
Dr. Gábris Emese jegyző: A lakásrendelet módosítását indokolja, hogy a Petőfi Művelődési Ház vasárnaponként zárva tart, így a Parázs Hagyományőrző Egyesület vasárnaponként nem tudja a Művelődési Házban tartani a próbáit. 
Ács Adrienn a volt Kossuth úti óvodának bérli egy helyiségét, havi 22.000,- Ft-ért és felajánlotta, hogy vasárnaponként ingyenesen átengedi az egyesületnek. Ezért javasolja, hogy az általa fizetendő bérleti díjat 2013. március 1-től havi 11.000,- Ft-ban állapítsa meg az Önkormányzat. A lakásrendeletben a Víziközmű intézmény megnevezés helyett a Városgondnokság kell, hogy átvezetésre kerüljön. 
Petró Géza képviselő, Pénzügyi és Városfejlesztési Bizottság elnöke: A Bizottság tárgyalta az előterjesztést és egyhangúlag elfogadásra javasolta a rendeletmódosítást. 

Csomor János képviselő, Oktatási, Sport és Ügyrendi Bizottság elnöke: A Bizottság megtárgyalta a rendeletmódosítást és egyhangúlag elfogadásra javasolta a Képviselő-testület felé. A rendelet módosításával egy civil szervezet próbáinak megtartását segíti az Önkormányzat, ezért támogatták a bizottsági tagok. 

Gergely Zoltán polgármester: Ördög Józsefnének, a Művelődési Ház igazgatójának adja meg a szót. 
Ördög Józsefné intézményvezető: A Művelődési Ház létszáma csökkent a tavalyi évben, jelenleg három dolgozója van. A vasárnap és hétfő pihenőnapok, a többi napokon rendelkezésre állnak a termek. A Parázs Hagyományőrző Egyesület nem tudja más napra tenni a próbáját, ezért kénytelen volt másik próbahelyet keresni. 

Gergely Zoltán polgármester: Megállapítja, hogy további hozzászólás nincs. Szavazásra teszi fel a rendeletmódosítást. Megállapítja, hogy a Képviselő-testület a módosítást egyhangúlag, kilenc igen szavazattal, ellenvélemény és tartózkodás nélkül elfogadta és megalkotta az alábbi rendeletet:

Jászárokszállás Város Önkormányzata Képviselő-testületének 17/2013. (III. 18.) önkormányzati rendelete az önkormányzat tulajdonában lévő lakások és helyiségek bérletére, cseréjére, valamint elidegenítésére vonatkozó szabályokról szóló 11/2006. (IV.28.) rendelet módosításáról

A rendelet a jegyzőkönyv mellékletét képezi. 

11. napirend: A 9/2001. (VI. 01.) önkormányzati rendelet módosítása 

Gergely Zoltán polgármester: A köztisztasági rendelet módosításának beajánlására Dr. Gábris Emese jegyzőnek adja meg a szót. 

Dr. Gábris Emese jegyző: A köztisztasági rendelet módosítását az indokolja, hogy 2013. január 1. napján hatályba lépett a hulladékról szóló új jogszabály, mely hatályon kívül helyezte a hulladékgazdálkodásról szóló 2000. évi XLIII. törvényt. Ez a törvény adott felhatalmazást az önkormányzatoknak arra, hogy megállapítsák a települési hulladékkezelési díjakat. 
Az új hulladéktörvény kimondja, hogy a hulladékgazdálkodási közszolgáltatási díjat a Magyar Energia Hivatal javaslatának figyelembe vételével a miniszter rendeletben állapítja meg. 2013. január 1-től megszűnt az önkormányzatok képviselő-testületeinek díjmegállapító jogköre a hulladékgazdálkodás területén. Amíg a miniszteri rendelet el nem készül, addig a közszolgáltató a 2012. december 31-én alkalmazott bruttó díjhoz képest legfeljebb 4,2 %-kal emelheti meg a díjtételeket. A köztisztasági rendeletben a hulladékdíjakkal foglalkozó 16. §-t módosítani kell. Itt is át kell vezetni a Városgondnokság megnevezést a Víziközmű intézményről. A szennyvíztelep üzemeltetőjeként a Heves Megyei Vízmű Zrt-t kell feltüntetni, illetve a hulladéktörvényben szabályozott rendelkezéseket a helyi rendeletből hatályon kívül kell helyezni. 

Gergely Zoltán polgármester: Elképzelhető, hogy a közeljövőben újból módosítani kell a rendeletet, mivel az Országgyűlés a mai napon fogadta el azt a módosítást, mely szerint a díjakról nem a miniszter dönt, hanem a Magyar Energia Hivatalt ruházza fel ezzel a joggal. A jogszabály megjelenése után lehet módosítani a helyi rendeletet. 

Csomor János képviselő, Oktatási, Sport és Ügyrendi Bizottság elnöke: A magasabb jogszabályi változások indokolják a rendelet módosítását. A Bizottság megtárgyalta az előterjesztést és egyhangúlag elfogadásra javasolta a rendeletmódosítást. 
Gergely Zoltán polgármester: Megállapítja, hogy nincs hozzászólás. Szavazásra teszi fel az előterjesztést. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a módosítást és megalkotta az alábbi rendeletet:
Jászárokszállás Város Önkormányzata Képviselő-testületének 18/2013. (III.18.) önkormányzati rendelete a település köztisztasággal, a zöldterület és parkfenntartással, a települési szilárd és folyékony hulladékkal összefüggő feladatok végrehajtásáról szóló 9/2001. (VI.01.) önkormányzati rendelet módosításáról

A rendelet a jegyzőkönyv mellékletét képezi. 


12. napirend: A maximális óvodai csoportlétszám túllépésének engedélyezése 

Gergely Zoltán polgármester: A maximális óvodai csoportlétszám túllépésének engedélyezéséről szóló napirendi pont beajánlására felkéri Balogh Gyuláné óvodavezetőt. 

Balogh Gyuláné óvodavezető: Évekre visszamenőleges gyakorlat, hogy minden 3. életévét betöltött gyermeket felvesznek az induló óvodai csoportba. Ennek kapcsán kéri engedélyezni a maximális óvodai csoportlétszámtól való eltérést. Ezt a négyzetméterarány is indokolja, lehetővé teszi, a köznevelési törvényben meghatározott keretszámoknak is megfelel az engedélyezés. 
Gergely Zoltán polgármester: A két óvodaépületben tizenegy csoport működik, a maximális csoportlétszámot 32 főben állapítja meg a határozati javaslat. A szeptemberre beíratott gyermekekkel feltöltésre kerülnek a férőhelyek. 

Csomor János képviselő, Oktatási, Sport és Ügyrendi Bizottság elnöke: A Bizottság megtárgyalta az előterjesztést és egyhangúlag elfogadásra javasolja a határozati javaslatot. Örömmel tapasztalták a növekvő gyermeklétszámot, a törvényi változások lehetővé tették azt is, hogy szükség esetén a 2,5 évet betöltött gyermeket is fel tudták venni. 2014-től egyébként is kötelező lesz a 3 évnél idősebb gyermekek beíratása. A csoportszobák megfelelnek a jelenlegi előírásoknak. A közbeszerzések kapcsán döntött arról is a Testület, hogy a Lehel úti óvodaépületnél közel 40 millió forintos beruházás valósuljon meg, az udvar képe már nagyon sokat változott az átalakításoknak köszönhetően. 

Az ülésen is elmondta, hogy az általános iskolai létszám is növekszik, várhatóan a 600 főt is eléri a közeljövőben. A leendő első osztályosok száma 91 fő körül alakul, négy tanulócsoport indítását jelentheti, melyet a tankerületi igazgató szóban engedélyezett. 
Gergely Zoltán polgármester: Április végére megérkeznek a pályázati forrásból megvásárolt új játékok, a szerződés aláírása megtörtént. A megnyert pályázat teljes összege 14 millió forint. 
Megállapítja, hogy nincs hozzászólás. Szavazásra teszi fel a határozati javaslatot. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a javaslatot és meghozta az alábbi határozatot:

49/2013. (III. 14.) határozat:

/A maximális óvodai csoportlétszám túllépésének engedélyezéséről/
Jászárokszállás Város Önkormányzatának Képviselő-testülete közoktatásról szóló 1993. évi LXXIX. törvény 3. számú melléklete II. rész 7. és 8. pontja alapján, a Dobó úti és a Lehel úti óvodában működő szülői munkaközösségek egyetértésével a fenntartásában működő Jászárokszállási Városi Óvodában (székhelye: 5123 Jászárokszállás, Dobó u. 9/A.) a 2012/2013. nevelési évre vonatkozóan az óvodai maximális csoportlétszámok túllépését az alábbiak szerint engedélyezi:

	Csoport neve
	Gyermeklétszám

(fő)
	SNI, BTMN (fő)
	Számított létszám (fő)
	Maximális létszám (fő)
	Közokt. tv. alapján

enged.max.

létszám (fő)

(20%+10%)
	Növekedés

(fő)

	Dobó úti óvoda

	Mackó
	30
	0
	30
	25
	28+4
	5

	Ficánka
	30
	0
	30
	25
	28+4
	5

	Katica
	29
	0
	29
	25
	28+4
	4

	Süni
	31
	0
	31
	25
	28+4
	6

	Lehel úti óvoda

	Egérke
	30
	0
	30
	25
	28+4
	5

	Süni
	28
	0
	28
	25
	28+4
	3

	Katica
	30
	0
	30
	25
	28+4
	5

	Tulipán
	29
	1
	30
	25
	28+4
	5

	Méhecske
	27
	1
	28
	25
	28+4
	3

	Napsugár
	28
	1
	29
	25
	28+4
	4


Határidő: folyamatos

Felelős: Balogh Gyuláné óvodavezető

Erről értesül:  1./ Jászárokszállási Városi Óvoda 5123 Jászárokszállás, Dobó u. 9/A.

                       2./ Irattár.


13. napirend: Járási Hivatal üzemeltetési megállapodásának jóváhagyása
  

Gergely Zoltán polgármester: A Jászberényi Járási Hivatal üzemeltetési megállapodásáról szóló előterjesztés ismertetésére Dr. Gábris Emese jegyzőnek adja meg a szót. 

Dr. Gábris Emese jegyző: 2013. január 1-től a Jászberényi Járási Hivatal állandó kirendeltsége működik a Polgármesteri Hivatal „B” épületében. Annak valamennyi helyiségét a Tanácskozóterem kivételével a Járási Hivatal használja kizárólagosan. A Jász-Nagykun-Szolnok Megyei Kormányhivatal megküldte az épület üzemeltetésével kapcsolatos megállapodás tervezetét, amely adatokkal feltöltve határidőre visszaküldésre került. A Kormányhivatal ellenőrizte az adatok helyességét és aláírásra visszaküldte a megállapodást, mely az előterjesztéshez csatolásra került. 

Kéri az előterjesztés megtárgyalását, az üzemeltetési megállapodás jóváhagyását és a polgármester felhatalmazását a megállapodás aláírására. 

Petró Géza képviselő, Pénzügyi és Városfejlesztési Bizottság elnöke: A Bizottság megtárgyalta az előterjesztést és egyhangúlag elfogadásra javasolta a Képviselő-testület felé. 

Gergely Zoltán polgármester: A megállapodás pontosabban kidolgozott, mint a közoktatással kapcsolatos megállapodás volt. A költségek átvállalással kapcsolatban egyértelmű pontokat tartalmaz. 
Megállapítja, hogy további hozzászólás nincs. Szavazásra bocsátja a határozati javaslatot. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a javaslatot és meghozta az alábbi határozatot:

50/2013. (III. 14.) határozat:

/A Jász-Nagykun-Szolnok Megyei Kormányhivatal és Jászárokszállás Város Önkormányzata közötti, a Jászberényi Járási Hivatal Jászárokszállási Kirendeltségének elhelyezését biztosító ingatlan üzemeltetéséhez kapcsolódó megállapodás elfogadásáról/

1.) Jászárokszállás Város Önkormányzatának Képviselő-testülete a Jászberényi Járási Hivatal Jászárokszállási Kirendeltségének elhelyezését biztosító ingatlan (5123 Jászárokszállás, Árpád tér 1. - B-épület) üzemeltetéséhez kapcsolódó, a határozat mellékletét képező megállapodást elfogadja.

2.) A Képviselő-testület felhatalmazza Gergely Zoltán polgármestert az 1.) pont szerinti üzemeltetési megállapodás és esetleges aktualizálásának, módosításának aláírására.

Határidő: értelemszerű

Felelős: polgármester

Erről értesül:   1./ Jász-Nagykun-Szolnok Megyei Kormányhivatal - Dr. Kállai Mária 


               kormánymegbízott 5000 Szolnok, Kossuth L. út 2.


          

2./ Jászárokszállás Város Jegyzője


          

3./ Polgármesteri Hivatal Pénzügyi Irodája


         

4./ Irattár.


14.napirend: Gépjármű költségtérítés megállapítása a Gondozási Központ 



vezetője részére



Gergely Zoltán polgármester: A Gondozási Központ vezetője részére a munkába járási költségtérítés volt korábban megállapítva. Számos alkalommal szállítja saját gépjárműjével az alpolgármestert, bizottsági tagokat egy-egy ügyhöz kapcsolódó helyszíni szemlére, saját költségén. Mivel a többi intézményvezető esetében is honorálja az Önkormányzat ezt a tevékenységet, ezért a határozati javaslatban havi 40.000,- Ft gépjármű költségtérítés megállapítását javasolják. Ezt követően munkába járásra költségtérítést nem kap, illetve ebből az összegből 16.000,- Ft adóterhet kell megfizetnie. 

Petró Géza képviselő, Pénzügyi és Városfejlesztési Bizottság elnöke: A Bizottság megtárgyalta az előterjesztést és egyhangúlag támogatásra javasolta a határozati javaslatot. 

Gergely Zoltán polgármester: Megállapítja, hogy további hozzászólás nincs. Szavazásra bocsátja a határozati javaslatot. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a javaslatot és meghozta az alábbi határozatot:

51/2013.(III. 14.) határozat:

/Gépjármű költségtérítés megállapításáról a Gondozási Központ vezetője részére/

Jászárokszállás Város Önkormányzatának Képviselő-testülete 2013. április 01. napjától Kaszab Attila Gyuláné, a Gondozási Központ (5123 Jászárokszállás, Kisfaludy u. 34.) vezetője részére havonta 40.000,-Ft, azaz Negyvenezer forint összegű gépjármű költségtérítést állapít meg.

A gépjármű költségtérítés igénybe vételének feltétele: érvényes „B” kategóriás vezetői engedély megléte.

Felelős: polgármester

Határidő: 2013. április 01-től kezdődően folyamatos.

Erről értesülnek: 1./ Kaszab Attila Gyuláné

 2./ Pénzügyi Iroda Helyben

 3./ Személyi anyag

 4./ Irattár.


15. napirend: Petőfi Művelődési Ház teremhasználati díjainak megállapítása 

Gergely Zoltán polgármester: A Petőfi Művelődési Ház teremhasználati díjaival kapcsolatos előterjesztés beajánlására felkéri Ördög Józsefné igazgatót.

Ördög Józsefné igazgató: A Művelődési Ház bérleti díjai 2007-től nem változtak. Az infláció és az energiaárak emelkedése teszik szükségessé a díjak emelését. A határozati javaslat öt pontban foglalja össze a díjak szabályozását. Ismerteti a változásokat. 

Petró Géza képviselő, Pénzügyi és Városfejlesztési Bizottság elnöke: A Bizottság megtárgyalta az előterjesztést és ebben a formában egyhangúlag elfogadásra javasolja a határozati javaslatot.

Gergely Zoltán polgármester: Megadja a szót Gergely Béláné képviselőnek. 

Gergely Béláné képviselő: A napirendi pont különböző összegeket tartalmaz az egyéni igényekre vonatkozóan. Arról érdeklődik, hogy mi alapján határozzák meg az egyes esetekben alkalmazandó plusz díjakat, rendelkezik-e belső szabályzat ennek módjáról. 

Ördög Józsefné igazgató: Időtartamtól függ, hogyan állapítják meg az egyéb díjakat. 

Gergely Béláné képviselő: Pénzügyi szabályozásról van szó, ezért pontosan meghatározottnak kellene lenni. 

Dr. Gábris Emese jegyző: Minden szolgáltatásra részletesen nem lehet szabályozni határozatban, nem lehet nyomon követni.  

Csomor János képviselő: Belső szabályzatban kellene meghatározni a díjak számítását. Az intézmény mérlegelje a költségeket és ennek megfelelően határozza meg a bérleti díjakat. 

Gergely Zoltán polgármester: Javasolja, hogy bízzák meg az igazgatót azzal, hogy a részleteket dolgozza ki belső szabályzatban. A cél, hogy minden bérlőre ugyanaz a díj vonatkozzon. Megállapítja, hogy a pontosítást egyhangúlag jóváhagyta a Képviselő-testület. 

Megállapítja, hogy további hozzászólás nincs. Szavazásra teszi fel a határozati javaslatot. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a javaslatot és meghozta az alábbi határozatot:

52/2013.(III. 14.) határozat:

/A Petőfi Művelődési Ház teremhasználati díjainak megállapításáról/

Jászárokszállás Város Önkormányzatának Képviselő-testülete a Petőfi Művelődési Ház (5123 Jászárokszállás, Árpád tér 1.) helyiségeinek igénybevételéért fizetendő teremhasználati díjakat 2013. március 18. napjától az alábbiak szerint állapítja meg:

I./ ALKALMI RENDEZVÉNYEK ESETÉN FIZETENDŐ TEREMHASZNÁLATI DÍJAK:

1.) Nagyterem:

a) hétfőtől – péntekig:

· minimumdíj: minimum 3 órás teremhasználatot ki kell fizetni, melynek díja 16.000,-Ft

· minimumdíjon felüli teremhasználat esetén további díj: óránként 4.000,-Ft

· egyéb igények (teremrendezés, hangosító berendezések igénybevétele, üzemeltetése, stb.): 5.000 – 20.000,-Ft

b) hétvégén és ünnepnapokon:

· minimumdíj: minimum 3 órás teremhasználatot ki kell fizetni, melynek díja 32.000,-Ft

· minimumdíjon felüli teremhasználat esetén további díj: óránként 8.000,-Ft

· egyéb igények (teremrendezés, hangosító berendezések igénybevétele, üzemeltetése, stb.): 5.000 – 20.000,-Ft

2.) Kistermek (büféterem, klubterem vagy előadói terem):

a) hétfőtől – péntekig:

· minimumdíj: minimum 3 órás teremhasználatot ki kell fizetni, melynek díja 8.000,-Ft

· minimumdíjon felüli teremhasználat esetén további díj: óránként 1.000,-Ft

· egyéb igények (teremrendezés, hangosító berendezések igénybevétele, üzemeltetése, stb.): 5.000 – 20.000,-Ft

b) hétvégén és ünnepnapokon:

· minimumdíj: minimum 3 órás teremhasználatot ki kell fizetni, melynek díja 16.000,-Ft

· minimumdíjon felüli teremhasználat esetén további díj: óránként 2.000,-Ft

· egyéb igények (teremrendezés, hangosító berendezések igénybevétele, üzemeltetése, stb.): 5.000 – 20.000,-Ft

II./ RENDSZERES IGÉNYBEVÉTEL ESETÉN FIZETENDŐ TEREMHASZNÁLATI DÍJAK:

Rendszeres igénybevételnek minősül: havonta legalább 2 alkalommal, ugyanazon szervező által ugyanabban a témában megtartott rendezvény.

1.) Nagyterem:

a) hétfőtől – péntekig:

· üzleti rendezvények (tájékoztatók, konferenciák, fogadások, árubemutatók, árusítások, stb.): óránként 4.000,-Ft

· egyéb igények (teremrendezés, hangosító berendezések igénybevétele, üzemeltetése, stb.): 5.000 – 20.000,-Ft

b) hétvégén és ünnepnapokon:

· üzleti rendezvények (tájékoztatók, konferenciák, fogadások, árubemutatók, árusítások, stb.): óránként 8.000,-Ft

· egyéb igények (teremrendezés, hangosító berendezések igénybevétele, üzemeltetése, stb.): 5.000 – 20.000,-Ft

2.) Kistermek (büféterem, klubterem vagy előadói terem):

a) hétfőtől – péntekig:

· nem üzleti rendezvények esetén (pl. oktatás, próbák, stb.): óránként 1.000,-Ft

· üzleti rendezvények esetén (tájékoztatók, konferenciák, fogadások, árubemutatók, árusítások, stb.): óránként 2.000,-Ft

· egyéb igények (teremrendezés, hangosító berendezések igénybevétele, üzemeltetése, stb.): 5.000 – 20.000,-Ft

b) hétvégén és ünnepnapokon:

· nem üzleti rendezvények esetén (pl. oktatás, próbák, stb.): óránként 2.000,-Ft

· üzleti rendezvények esetén (tájékoztatók, konferenciák, fogadások, árubemutatók, árusítások, stb.): óránként 4.000,-Ft

· egyéb igények (teremrendezés, hangosító berendezések igénybevétele, üzemeltetése, stb.): 5.000 – 20.000,-Ft

III./ AZ I./-II./ PONTOK HATÁLYA ALÁ NEM TARTOZÓ EGYÉB RENDEZVÉNYEK TEREMHASZNÁLATI DÍJAI:

a) nem civil szervezetek vendéglátós rendezvényei esetén (éjszakába nyúló szórakoztató rendezvények, pl. nem civil szervezet szervezésében megvalósuló szórakoztató mulatság, bál, stb.):

- 80 főig
30.000 – 60.000,-Ft 


igénybe vett szolgáltatásoktól függően

- 80-150 főig
40.000 – 80.000,-Ft


igénybe vett szolgáltatásoktól függően.

Fűtési idényben: + 20 % fűtési díj.

b) civil szervezet bevételorientált vendéglátós rendezvénye (pl. bálok) esetén:


A tiszta bevétel 10 %-a, de legalább 12.000,-Ft.

c) egyéb igénybevétel (pl. koncertek, egyéb összejövetelek) esetén:


egyedi elbírálás szerint
15.000 – 80.000,-Ft.

IV./ Nem kell teremhasználati díjat fizetni:

· Jászárokszállás Város Önkormányzata és az önkormányzati intézmények rendezvényeiért

· civil szervezetek rendezvényeiért, kivéve a bevételorientált rendezvényeket.

Egyéb ingyenes teremhasználat egyedi elbírálás esetén vehető igénybe (pl. munkaügyi tájékoztatók, karitatív célú igénybevétel, együttműködési megállapodás alapján történő igénybevétel, közérdek, stb.).

V./ Választási kampányok:

A városban működő pártok választási időszakban kampány rendezvényekre egy alkalommal térítésmentesen vehetik igénybe a Művelődési Ház nagytermét és egy alkalommal az egyik kistermét, a többi alkalomra az üzleti rendezvényekre vonatkozó óradíj tételek az irányadók.

VI./ A teremhasználati díjak tárgyi adómentesek. Hatályba lépésük időpontja: 2013. március 18.

Határidő: 2013. március 18-tól folyamatos

Felelős: Petőfi Művelődési Ház igazgatója

Erről értesül:  1./ Petőfi Művelődési Ház 

                       2./ Pénzügyi Iroda


           3./ Irattár.


16. napirend: Parlagfű-mentesítési akció szervezésére pályázat benyújtása 

Gergely Zoltán polgármester: A parlagfű-mentesítési akció szervezésére minden évben pályázatot nyújt be az Önkormányzat. Az önrészt minden évben megtervezi a költségvetésben, az elnyerhető pályázati összeg 500.000,- Ft, az önrész 50.000,- Ft. Maximális összeget még nem nyert az Önkormányzat, de a megnyert támogatást mindig a Városgondnokság használja fel a szükséges eszközök beszerzésére. 
Petró Géza képviselő, Pénzügyi és Városfejlesztési Bizottság elnöke: A Bizottság megtárgyalta az előterjesztést és egyhangúlag elfogadásra javasolta a határozati javaslatot. Arról érdeklődik, hogy volt-e már az elmúlt években ezzel kapcsolatos ellenőrzés.

Gergely Zoltán polgármester: Fényképeket kell küldeni az akcióról az illetékes hatóságnak, de helyszíni ellenőrzés nem történt. Az akció előtt a résztvevő civil szervezeti tagoknak egy hozzáértő szakember oktatást tart és azt követően védőfelszerelésben kezdik meg a parlagfű irtását, amelyet jelenléti ívvel, fényképekkel dokumentálnak. 

Megállapítja, hogy további hozzászólás nincs. Szavazásra bocsátja az előterjesztést. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a határozati javaslatot és meghozta az alábbi határozatot:

53/2013.(III. 14.) határozat:

/Parlagfű-mentesítési akció szervezésére pályázat benyújtásáról/

Jászárokszállás Város Önkormányzata pályázatot nyújt be a Jász-Nagykun-Szolnok Megyei Önkormányzat pályázati felhívására parlagfű-mentesítési akció szervezéséhez támogatási forrás elnyerésére. A projekt célja a település üdülőövezetének, parkjainak, közösségi találkozóhelyeinek, az Ipari Parknak és a Gyöngyös-patak partjának mentesítése a parlagfűtől, valamint az ehhez szükséges eszközök és védőfelszerelések beszerzése.

Az Önkormányzat az 550.000 Ft-tal előirányzott fejlesztés megvalósulási költségéhez 50.000 Ft-ot, azaz Ötvenezer forintot saját forrásként a város 2013. évi költségvetésében biztosít.

Források:

- A pályázaton elnyerhető támogatás:                      91 %                                      500.000 Ft

- Saját forrás                                                               9 %                                        50.000 Ft

Források összesen:                                                                                                550.000 Ft

A Képviselő-testület felhatalmazza a polgármestert a pályázat benyújtására és a szükséges nyilatkozatok aláírására.

Felelős: polgármester

Határidő: 2013. március 29.

Erről értesülnek: 1./ Jász-Nagykun-Szolnok Megyei Önkormányzati Hivatal 5000 Szolnok, 


Kossuth L. út 2. (pályázatban)



      2./ Műszaki Iroda Helyben

   3./ Pénzügyi Iroda Helyben

   4./ Irattár.

Dr. Olajos Gyula képviselő távozott az ülésről 15 óra 53 perckor. 

17. napirend: Első lakáshoz jutók helyi támogatása





Gergely Zoltán polgármester: Első lakáshoz jutók helyi támogatásáról szóló előterjesztés ismertetésére Pelyvásné dr. Támba Krisztina hatósági irodavezetőnek adja meg a szót. 

Pelyvásné dr. Támba Krisztina hatósági irodavezető: Kaszab Adrián és Kaszabné Horváth Csilla kérelmet nyújtottak be, amelyben első önálló lakásuk megépítéséhez kívánnak helyi lakásépítési támogatást igénybe venni. A Hatósági Iroda fogadta kérelmüket, helyszíni szemlén megállapították, hogy a rendeletben foglalt feltételek fennállnak, a ház készültségi foka meghaladja a 20%-os mértéket, a szükséges mellékleteket a kérelmezők becsatolták, így javasolja a 300.000,- Ft vissza nem térítendő támogatás megadását. 
Gergely Zoltán polgármester: Örömteli, hogy a város lakásépítési támogatást tud nyújtani, és hogy van, aki igénybe tudja venni azt. 
Petró Géza képviselő, Pénzügyi és Városfejlesztési Bizottság elnöke: A Bizottság megtárgyalta az előterjesztést és egyhangúlag támogatásra javasolta a határozati javaslatot. 

Gergely Zoltán polgármester: Megállapítja, hogy további hozzászólás nincs. Szavazásra teszi fel a határozati javaslatot. Megállapítja, hogy a Képviselő-testület egyhangúlag, nyolc igen szavazattal, ellenvélemény és tartózkodás nélkül elfogadta a javaslatot és meghozta az alábbi határozatot:

54/2013.(III. 14.) határozat:

/Kaszab Adrián és Kaszabné Horváth Csilla lakásépítésének helyi támogatásáról/

Jászárokszállás Város Önkormányzatának Képviselő-testülete az első személyi tulajdonú lakás építésének és vásárlásának helyi támogatásáról szóló 2/2005. (II.11.) rendelete alapján, a Polgármesteri Hivatal Hatósági Irodája előzetes vizsgálata és az arra épülő javaslatára figyelemmel Kaszab Adrián 5123 Jászárokszállás, Széchenyi u. 129/A., levelezési címe: 5123 Jászárokszállás, Kossuth u. 38. és felesége, Kaszabné Horváth Csilla 5123 Jászárokszállás, Kossuth u. 38. szám alatti lakosokat a Jászárokszállás, József A. u. 26. szám alatti, 840 hrsz-ú családi lakóház építéséhez egyszeri 300.000,-Ft, azaz Háromszázezer forint vissza nem térítendő lakásépítési támogatásban részesíti.

Kérelmezők hozzájárulásával az Önkormányzat a Képviselő-testület határozatát követően a lakóház használatbavételi engedélyének jogerőre emelkedésétől számított 3 évre a Körzeti Földhivatalnál (5100 Jászberény, Ady E. u. 34.) elidegenítési tilalmat jegyeztet be, melyet a határidő elteltével az ingatlan tulajdonosai töröltethetnek.

Megkeresem a Polgármesteri Hivatal Pénzügyi Irodáját, hogy kérelmezők részére az OTP Bank Nyrt-nél vezetett 11773456-00515528 számú számlájára a 300.000,-Ft-ot, azaz Háromszázezer forintot átutalni szíveskedjenek.

Felelős: Hatósági Iroda, Pénzügyi Iroda

Határidő: folyamatos

Erről értesülnek: 1./ Kaszab Adrián és Kaszabné Horváth Csilla 5123 Jászárokszállás, 



Kossuth u. 38.

 2./  Jászberényi Járási Hivatal Járási Földhivatala 5100 Jászberény, Ady 
Endre u. 34. /kérelmezők útján/

 3./  Polgármesteri Hivatal Hatósági Iroda, H.

 4./ Polgármesteri Hivatal Pénzügyi Iroda, H. 

 5./  Irattár 


18. napirend: A polgármester illetményének megállapítása




Gergely Zoltán polgármester: A polgármesteri illetmény megállapításáról szóló előterjesztés ismertetésére felkéri Dr. Gábris Emese jegyzőt. 

Dr. Gábris Emese jegyző: A polgármester tisztség ellátásának kérdéseiről szóló 1994. évi LXIV. törvény alapján a 2010. október 14-ei alakuló ülésen Gergely Zoltán polgármester illetményét a körzetközponti feladatot ellátó önkormányzat esetén 13,5-es lehetséges szorzószámmal számolva bruttó 521.800,- Ft-ban, költségátalányát pedig illetménye 30%-ában határozta meg a Képviselő-testület. 2013. január 1. napjától megszűntek a körzetközponti feladatot ellátó települések a járási hivatalok felállásával és a törvényből hatályon kívül helyezték a „körzetközponti feladatot ellátó” szövegrészt. A polgármesterek illetményének meghatározásánál a település lakosságszámát lehet figyelembe venni. Így az illetmény megállapításánál a 3-10 ezer lakosú településhez tartozó szorzószámot kell alapul venni, amely 11-12,5 közé eshet, így illetményét 425.200,- Ft és 483.100,- Ft között lehet megállapítani, költségátalányát pedig az így megállapított illetmény 20-30 %-ának megfelelő összegben. Az Oktatási, Sport és Ügyrendi Bizottság 2013. március 13-ai ülésén a bizottság elnöke az illetmény megállapítására 12,5–es szorzóval, bruttó 483.100,- Ft-ban tett javaslatot, költségátalányát pedig ezen illetmény 30 %-ában javasolta megállapítani. A különbözet a március havi illetményben és költségátalányban fog korrigálásra kerülni. 
Csomor János képviselő, Oktatási, Sport és Ügyrendi Bizottság elnöke: A Bizottság megtárgyalta az előterjesztést és egyhangúlag elfogadásra javasolja a  határozati javaslatot. 

Gergely Zoltán polgármester: Megállapítja, hogy további hozzászólás nincs. Szavazásra teszi fel a határozati javaslatot. Megállapítja, hogy a Képviselő-testület a javaslatot egyhangúlag, nyolc igen szavazattal, ellenvélemény és tartózkodás nélkül elfogadta és meghozta az alábbi határozatot:
55/2013.(III. 14.) határozat:

/A polgármester illetményének és költségátalányának megállapításáról/

Jászárokszállás Város Önkormányzatának Képviselő-testülete a polgármesteri tisztség ellátásának egyes kérdéseiről és az önkormányzati képviselők tiszteletdíjáról szóló 1994. évi LXIV. törvény (továbbiakban Pttv.) 3.§ (2) bekezdése alapján Gergely Zoltán polgármester illetményét 2013. január 01. napjától a közszolgálati tisztviselőkről szóló 2011. évi CXCIX. törvény (továbbiakban Kttv.) szerint megállapított illetményalap és 12,5 szorzószám szorzataként havi bruttó 483.100,-Ft-ban, azaz Négyszáznyolcvanháromezer-egyszáz forintban állapítja meg.

A Képviselő-testület Gergely Zoltán polgármester költségátalányát a Pttv. 18.§ (2) bekezdése alapján 2013. január 01. napjától bruttó havi illetménye 30%-ának megfelelő összegben állapítja meg.
A 2013. január 01 – 2013. február 28. közti időszakra felvett bruttó 521.800,-Ft havi illetmény, valamint havi 156.540,-Ft költségátalány és a ténylegesen járó bruttó 483.100,-Ft havi illetmény és 144.930,-Ft költségátalány különbözete, azaz bruttó 77.400,-Ft összegű illetmény és 23.220,-Ft összegű költségátalány levonásra kerül a polgármester 2013. március hónapra járó illetményéből és költségátalányából.

Határidő: értelemszerű

Felelős: Dr. Gábris Emese jegyző

Erről értesülnek: 1./ Gergely Zoltán polgármester



    2./ Személyi anyag

3./ Irattár.


19. napirend: Pénzjutalom megállapítása Csomor János iskolaigazgató részére

Gergely Zoltán polgármester: Csomor János iskolaigazgató „Pedagógus Szolgálati Emlékérem” kitüntetésben részesült, amelyhez a határozati javaslat szerint nettó 100.000,- Ft pénzjutalmat nyújtana az Önkormányzat, több évtizedes pedagógusi munkájának elismeréseként. A minisztériumi oklevelet, valamint az emlékérmet a március 15-ei ünnepség keretében adják át a kitüntetettnek. 
Petró Géza képviselő, Pénzügyi és Városfejlesztési Bizottság elnöke: A Bizottság megtárgyalta az előterjesztést és a javaslatot egyhangúlag elfogadásra javasolta a Képviselő-testület felé. 

Gergely Zoltán polgármester: Megállapítja, hogy további hozzászólás nincs. Szavazásra bocsátja a határozati javaslatot. Megállapítja, hogy a Képviselő-testület hét igen szavazattal, egy tartózkodás mellett elfogadta a javaslatot és meghozta az alábbi határozatot:
56/2013.(III. 14.) határozat:

/Csomor János pedagógiai munkájának elismeréseként, a „Pedagógus Szolgálati Emlékérem” kitüntetésben való részesítéséhez kapcsolódva pénzjutalom megállapításáról/

Jászárokszállás Város Önkormányzatának Képviselő-testülete Csomor Jánost, a Széchenyi István Általános Iskola és Alapfokú Művészeti Iskola igazgatóját az EMMI által adományozott „Pedagógus Szolgálati Emlékérem” kitüntetéshez kapcsolódva, több évtizeden át végzett kiemelkedő pedagógiai-iskolaigazgatói munkája elismeréseként nettó 100.000,-Ft, azaz Egyszázezer forint pénzjutalomban részesíti.

Felelős: polgármester

Határidő: azonnal

Erről értesülnek: 1./ Csomor János

 2./ Pénzügyi Iroda

 3./ Irattár.


20. napirend: Általános Iskola Alapítványának támogatása 



Gergely Zoltán polgármester: A Széchenyi István Általános Iskola Alapítványának támogatásáról szóló előterjesztés a bizottsági ülésen merült fel. Csomor János igazgató úr kérte az Alapítvány támogatását 200.000,- Ft összegben. Ezt az összeget negyven diák londoni utazásának finanszírozási költségeinek kiegészítéséhez kívánják felhasználni. A határozati javaslat szerint a költségvetés tartalékalapjának terhére biztosítja az Önkormányzat a támogatást. 

Petró Géza képviselő, Pénzügyi és Városfejlesztési Bizottság elnöke: A Bizottság megtárgyalta a javaslatot és egyhangúlag elfogadásra javasolta a Képviselő-testület felé. 

Gergely Zoltán polgármester: Megállapítja, hogy nincs hozzászólás. Szavazásra teszi fel a határozati javaslatot. Megállapítja, hogy a Képviselő-testület egyhangúlag, nyolc igen szavazattal, ellenvélemény és tartózkodás nélkül elfogadta a javaslatot és meghozta az alábbi határozatot:
57/2013.(III. 14.) határozat:

/„Jászárokszállási Széchenyi István Általános Iskola diákjaiért” Alapítvány támogatásáról/

Jászárokszállás Város Önkormányzatának Képviselő-testülete a költségvetés tartalékalapja terhére 200.000,-Ft, azaz Kettőszázezer forint támogatást nyújt a „Jászárokszállási Széchenyi István Általános Iskola diákjaiért” Alapítványnak a 2013. június 30 – július 07. közötti angliai tanulmányúton részt vevő általános iskolás gyermekek utazási-étkezési költségeinek kiegészítésére.

Az Alapítvány a támogatás összegének rendeltetésszerű felhasználásáról 2013. július 31. napjáig az Önkormányzat felé elszámolni köteles.

A Képviselő-testület felhatalmazza a polgármestert a szükséges intézkedések megtételére.

Határidő: értelemszerű

Felelős: polgármester

Erről értesül:   1./ „Jászárokszállási Széchenyi István Általános Iskola diákjaiért" Alapítvány” 


5123 Jászárokszállás, Széchenyi u. 80.


          

2./ Széchenyi István Általános Iskola (Csomor János igazgató) 5123 


            Jászárokszállás, Köztársaság tér 15.


         

3./ Pénzügyi Iroda Helyben


        

4./ Irattár.


21. napirend: Pénzügyi és Városfejlesztési Bizottság elnökének tájékoztatója 


    ingatlan eladásról

Gergely Zoltán polgármester: Ötmillió forint értékhatárt meg nem haladó ingatlan eladásával kapcsolatos bizottsági döntés ismertetésére felkéri Petró Gézát, a Pénzügyi és Városfejlesztési Bizottság elnökét. 
Petró Géza képviselő, Pénzügyi és Városfejlesztési Bizottság elnöke: A Bizottság egy beépítetlen terület értékesítéséről döntött, mely a 462 helyrajzi számon, természetben az Örsi út és a Malom utca között található, 578 négyzetméter nagyságú. Értékbecslő által felértékelt ingatlan, mely 800 Ft/m2 árban került meghatározásra. Az ingatlan forgalmi értéke 587.248,- Ft-ban került meghatározásra, a Pénzügyi és Városfejlesztési Bizottság ezen összeget jóváhagyva döntött az ingatlan értékesítéséről. 
Gergely Zoltán polgármester: A szomszédos ingatlan tulajdonosa vásárolta meg ezt a területet. Megállapítja, hogy nincs hozzászólás. Szavazásra teszi fel a Pénzügyi és Városfejlesztési Bizottság döntéséről szóló tájékoztatás tudomásul vételét. Megállapítja, hogy a Képviselő-testület egyhangúlag, nyolc igen szavazattal, ellenvélemény és tartózkodás nélkül tudomásul vette a döntést. 
Megállapítja, hogy a nyílt üléshez tartozó további bejelentés nincs. Megköszöni a részvételt és bezárja a nyílt ülést. 

A jegyzőkönyv lezárva 2013. március 14-én 16 óra 03 perckor. 

Kmf. 


Gergely Zoltán





Dr. Gábris Emese


 polgármester







jegyző

1

